További kerékpárutak épülnek Győrben
Tovább folytatódik a bicikliút-hálózat kiépítése Győr különböző városrészei között.
Győrben tavaly nyáron indult útjára az a projekt, melynek keretein belül összesen 5866 méter kerékpárút épül meg a város területén. Az új kerékpáros nyomvonalaknak köszönhetően Győr négy központi településrészének (Nádorváros, Adyváros, Gyárváros, Marcalváros I.) kerékpáros közlekedése válik biztonságosabbá, és a közvetlen összeköttetésnek a kerékpározás szempontjából egy szerves funkcionális egység jön létre.

A kerékpárút építés két ütemben zajlik, az első ütem kivitelezése 120 millió Ft értékben 2012 júliusában kezdődött és novemberben fejeződött be, melynek során közel 2,5 km hosszú kerékpáros létesítmény épült az alábbi nyomvonalakon:

– Ifjúság körút – Vasvári P. u. – Lajta út kerékpáros nyomvonal
– Kálvária út – Tihanyi Á. út közötti kerékpáros nyomvonal
– Bartók B. út – Szent Imre út kerékpáros nyomvonal
– Kálvária út – Szigethy Attila út kerékpáros nyomvonal

A második ütem közbeszerzése során a 120 millió Ft-os ajánlatával nyertes vállalkozó a Glázer Transz Kft. kivitelezésében a mai napon megtartott munkaterület átadást követően kezdetét veszi az építés és felújítás a mintegy 3,5 km hosszú szakaszon, mely várhatóan októberre készül el:

– Mészáros Lőrinc út (a Tihanyi Á. és a Fehérvéri utak között) kerékpáros nyomvonal
– Kandó K. út – Hűtőház út kerékpáros nyomvonal

A második ütemhez kapcsolódóan Győr belterületén a következő közintézmények közelében összesen 75 db kerékpártámasz, valamint fedett kerékpártárolók kerülnek elhelyezésre:

– Móra Ferenc Általános és Középiskola, Kodály Zoltán u. 20-24.
– Kovács Margit Általános Művelődési Központ, Répce u. 2.
– Kölcsey Ferenc Általános Iskola és Óvoda, Szent Imre u. 33.
– Baross Gábor Közgazdasági Szakközépiskola, Bem tér 20-22.
– Széchenyi István Egyetem Külső Kollégium, Mészáros Lőrinc u. 18-20.
– Erzsébet liget, rendelő bejárat
– Barátság Sportpark, Ifjúság körút

A projekt a Nyugat-Dunántúli Operatív Program keretein belül valósul meg, melyre Győr nyújtott be sikeres pályázatot. Címe „Győr Megyei Jogú Város kerékpárforgalmi hálózatának fejlesztése”. A projekt elszámolható összköltsége 206.795.654 Ft, melynek 10 százalékát 20.679.565 Ft-ot az önkormányzat önerő formájában biztosítja, a támogatás pedig 186.116.089 Ft.
Belföld